አሜሪካ  በሰሜን ኮርያ ላይ ተጨማሪ ማዕቀቦች ብትጥል የደቡብ ኮሪያ ድጋፍ እንደማይለያት ማይክ ፔንስ ተናገሩ
የአሜሪካው ምክትል ፕሬዚደንት ማይክ ፔንስ አሜሪካ በሰሜን ኮሪያ ላይ ተጨማሪ ማዕቀቦችን ብትጥል ደቡብ ኮሪያ ለተግባራዊነቱ ትደግፈናለች ሲሉ ተናገሩ፡፡ምክትል ፕሬዚደንቱ በደቡብ ኮርያ ጉብኝት እያደረጉ ሲሆን ከፕሬዚደንቱ ጋር በሁለትዮች ጉዳዮች ዙሪያ መክረዋል፡፡92 አገራት የሚሳተፉበትና ደቡብ ኮሪያ የምታዘጋጀው የ2018ቱ የክረምት ኦሎምፒክ በኮርያ ልሳነ ምድር እንዲሁም በአሜሪካ መካከል ያመጣው የፖለቲካ ውጥረት አሁንም እንደተጋጋለ ቀጥሏል፡፡ከመነሻው ስፖርታዊ ውድድሩ ከብራዚል ሪዮ ወደ ደቡብ ኮሪያ ሴዑል ሲመጣ በቃጣናው ያለው አለመረጋጋት ለፕሬዚደንት ሙን ጃኤ ኢን የራስ ምታት ሆኖባቸው ነበር፡፡ፕሬዚደንቱ በወጣቱ የሰሜን ኮሪያው መሪ እብሪት እርገጠኛ ያልነበሩት ምናልባት በስፖርታዊ ውድድሩ ጊዜ ወታደራዊ እርምጃ እንዳይወሰድ በነበራቸው ስጋት እንደነበር ይነገራል፡፡ሰሜን ኮሪያ የኦሎምፒኩ ቀን እየተቃረበ ሲመጣ ውድድሩ ላይ ለመሳተፍ ካላት ፍላጎት እና ሙን ጃኤ ኢን ከፕሬዚደንት ትራምፕ ጋር የጀመሩትን ወዳጅነት ለመበጠስ ግንኙነቷን ማደስ ስላለባት፤ ሁለቱ ኮሪያዎች ታሪክን ደግመዋል፡፡ከውድድሩ መጀመር አስቀድሞ የኪም ጆንግ ኡን እህት ኪም ዮጆንግ ከቀናት በፊት የስፖርት ልዑኩን በመምራት ሴዑል መግባታቸው ይታወሳል፡፡በሌላ በኩል ደግሞ የሁለቱ ኮሪያዎች ዳግም መጋባት ያልተዋጠላት አሜሪካ፤ ከሴዑል ጋር ያላትን ወዳጅነት በምንም ዓይነት መንገድ ላለማጣት ጥንቃቄ እያደረገች ትገኛለች፡፡የፒዮንግያንግን ኦሎምፒክ ለመሳተፍ በሚልም ምክትል ፕሬዚደንቷ ማይክ ፔንስ ሴዑል መግባታቸውም ለዚሁ ይመስላል፡፡ ማይክ ፔንስ በደቡብ ኮሪያ ጉብኝታቸው ከሁለትዮሽ ግንኙነት ባለፈ የፒዮንግያንግ ጉዳይ ቀዳሚ አጀንዳቸው እንደሚሆንም ተነግሯል፡፡ኪም ዮጆንግ ከሙን ጃኤ ኢን ጋር በተያዘላቸው መርሃ ግብር ከመገናኘታቸው አስቀድመው ፕሬዚደንቱን ያገኙት ፔንስ፤ ዋሽንግተን በፒዮንግያንግ ላይ ተጨማሪ የኢኮኖሚ ማዕቀቦችን እንደምትጥል ሲናገሩ ሴዑል እንደምትደግፋቸው እርግጠኛ በመሆን ነው፡፡አሜሪካ በሰሜን ኮሪያ ላይ አሁንም ተጨማሪ የኢኮኖሚ ማዕቀብ ለመጣል በዝግጅት ላይ ትገኛለች፡፡ አገሪቱ በኒውክለር ማብለያ ተግባሯ ላይ የመንግስታቱ ድርጅት ያስተላለፈውን ውሳኔ የማትቀበል እና ከሌች አገራት ጋ በሰላም ለመኖር የማታስብ ከሆነ እናደርገዋለን፡፡ ለዚህ ውሳኔያችን ደቡብ ኮሪያ ከጎናችን እንደምትሆን አንጠራጠርም ብለዋል፡፡ማይክ ፔንስ ይህንን ቢሉም ደቡብ ኮሪያ ግን መለሳለስን አሳይታለች ነው እየተባለ ያለው፡፡ ምናልባት ከሰሜን ኮርያዋ የልዑኩ መሪ እና የገዢው የሰራተኞች ፓርቲ ቁልፍ ሰው ጋር ሲገናኙ አቋማቸውን ሊያሳውቁ ይችላሉ ተብሎ ይጠበቃል፡፡የፒዮንግያንጉ ኦሎምፒክ በኮሪያ ልሳነ ምድር በተለይም በሦስቱ አገራት በአሜሪካ እና በኮሪያዎቹ መካከል ምን ሊያመጣ ይችላል የሚለው በፖለቲካ ፀሐፍት ዘንድ አነጋጋሪ ጉዳይ ሆኗል፡፡በፒዮንግያንጉ ኦሎምፒክ መክፈቻ አሜሪካ እና ሰሜን ኮሪያ ተወካዮቻቸውን አስቀምጠዋል ማንኛቸውም የኦሎምፒኩን እሳት እንደሚለኩሱ አልታወቀም ይህ ዕለቱን አጓጊ አድርጎታል፡፡( ምንጭ: ሮይተርስ)   